Milanová, Natália, ministerka kultúry SR (2022-03-16):
Ďakujem veľmi pekne za slovo. Vážený pán predsedajúci, vážené panie poslankyne, páni poslanci, ministerstvo kultúry vypracovalo návrh zákona, ktorým sa mení a dopĺňa zákon o kultúrno-osvetovej činnosti, ktorý vláda schválila na svojom rokovaní 22. decembra 2021. Cieľom navrhovanej novely zákona je podpora segmentu neprofesionálnej umeleckej tvorby a záujmovej umeleckej činnosti formou zabezpečenia stabilného financovania celého systému postupových súťaží a prehliadok v odbornej gescii Národného osvetového centra a Slovenskej ústrednej hvezdárne od regionálnych cez krajské až po celoštátne kolá. V súčasnosti je toto financovanie ako keby rozbité. Krajské a celoslovenské kolá postupových súťaží sú financované cez Fond na podporu umenia, kde ale sa uchádza každá postupová súťaž vo forme projektu o peniaze. Problém ale je, že projekt môže byť a nemusí byť schválený. To znamená, to financovanie nie je momentálne predvídateľné a stabilné. Fond na podporu umenia má na podporu týchto postupových súťaží momentálne vyčlenených 400-tisíc eur, plus regionálne kolá niektorých súťaží boli financované za posledné dva roky prostredníctvom ministerstva kultúry a rozpočtového opatrenia, ktoré sa dávalo Národnému osvetovému centru, takže tá suma bola v konečnom dôsledku na financovanie všetkých stupňov postupových súťaží vyššia. Ročne napríklad Národné osvetové centrum zabezpečuje viac ako päťsto kôl všetkých týchto súťaží a len tak, aby sme možno získali celistvejší obraz o tom, koľko ľudí, mladých ľudí, ale aj dospelých z oblasti neprofesionálneho umenia sa týchto postupových súťaží zúčastňuje cez Národné osvetové centrum. Ide o 30-tisíc neprofesionálnych umelcov a umelkýň a prostredníctvom Slovenskej ústrednej hvezdárne je to približne 25-tisíc študentov. Pre nás je veľmi dôležité, aby postupové súťaže, ktoré určite poznáte, keď poviem názov aspoň jednej z nich, ktorým je Hviezdoslavov Kubín, na ktorom vyrástli mená ako napríklad Július Satinský alebo nebohý Ľubo Roman, ktorý aj dnes, v dnešných časoch poskytuje študentom možnosť nielen vycibriť si svoj prejav, ale už naozaj dnes to nie je iba o samotnom recitovaní a prednese. Dnes je to už aj o vizualizácii toho prednesu a v oveľa kvalitatívne vyššej forme umeleckého prednesu ako celku. Takže naším cieľom je aj zvýšiť kvalitatívnu úroveň a zvyšovať kritériá kvality, ktoré od postupových súťaží očakávame, zabezpečiť stabilné a predvídateľné financovanie týchto postupových súťaží a taktiež je naším cieľom, aby tá gescia nad všetkými postupovými súťažami bola v rukách Národného osvetového centra a Slovenskej ústrednej hvezdárne, ktoré budú odbornými garantmi celého procesu. Ďalším z cieľov tejto novely zákona je aj doplnenie spôsobu výberu a odvolania štatutárnych orgánov a vedúcich zamestnancov riadiaceho kultúrno-osvetového zariadenia bez právnej subjektivity. Stanovujeme 5-ročné funkčné obdobie pre štatutárov a vedúcich zamestnancov s tým, aby bolo uplatňované výberové konanie a súčasťou výberového konania, aby bolo aj verejné vypočutie jednotlivých kandidátov. Tento návrh zákona sme konzultovali aj s SK 8 aj so ZMOS-om. Z ich strany aj v rámci medzirezortného pripomienkového konania neprišli žiadne pripomienky. Akceptovali náš návrh, tak ako bol predložený. Ja by som vás chcela veľmi pekne poprosiť, vážené panie poslankyne a páni poslanci, za podporu tohto navrhovaného zákona. Lebo, ešte raz zdôrazňujem, je veľmi dôležité, aby sme neprofesionálne umenie umelcov a umelkýň vedeli podporovať stabilne, predvídateľne a tak, aby aj tí mladí, aj tí starší mohli svoj talent využívať čo do najvyššej miery. Ďakujem vám veľmi pekne.